Klerelys glo deur handelaars en nié Patel opgestel | Maroela Media
Minister Ebrahim Patel (Foto: Jairus Mmutle/GCIS)
Dié onthulling is Vrydagoggend in die parlementêre portefeuljekomitee oor handel en nywerheid gedoen deur die direkteur-generaal van handel en nywerheid, Lionel October.
October het aan die portefeuljekomitee gesê die regering het bloot die aanbevelings geïmplementeer. Die klerebedryf het glo aangedring op ŉ eenvormige lys sodat niemand ŉ onregverdige voordeel kry nie.
Minister Ebrahim Patel is die afgelope tyd van alle kante met kritiek gebombardeer oor die lys van klere wat verkoop mag word. Hy is uitgekryt as ŉ Stalinis en sommige DA-ringkoppe het selfs grootoog beweer Patel skryf voor wat gedra mag word.
Dit het nie beteken LP’s het Patel sommer alles vergewe nie. Die minister was nie by die vergadering van die portefeuljekomitee teenwoordig nie, wat die VF Plus-LP Jaco Mulder laat opmerk het dat die minister meer verantwoordbaar gehou moet word.
October het op verdere kritiek van LP’s toegegee dat dit altyd ŉ debat is oor wat die regte mate is om die ekonomie oop te maak gegewe die gesondheidsrisiko’s. Hy het ook gesê die departement se jaarbeplanning en begroting word tans opdateer om die koronavirus se impak te reflekteer.
Die ekonomiese ingryping deur die regering sluit in voortdurende ekonomiese impakstudies, gesondheidsmaatreëls, versekering van verspreidingskettings van die plaas tot in die winkel, maatskaplike steun aan kwesbare inwoners, regulatoriese hulp om ondernemings aan die gang te hou, beskerming van verbruikers teen onbillike pryse asook laastens internasionale koördinering.
Dit is tans moeilik om te bepaal met hoeveel die Suid-Afrikaanse ekonomie vanjaar gaan krimp, maar dis iewers tussen 5,8% en 9,1%, wat rampspoedig is.
Die departement van handel en nywerheid het intussen ŉ meesterplan vir die suikerbedryf gefinaliseer wat deur alle rolspelers ondersteun word. Ventilatorproduksie word ook deur die departement ondersteun.
Die departement help voorts plaaslike verskaffers van noodsaaklike goedere soos maskers, saniteerders, deppers en beskermende mediese klere. Wat produksielyne betref geniet kos, farmaseutiese produkte, mediese beskermingsdrag, invoere en uitvoere tans voorrang.
Vir saniteerders is Sasol (vervaardiging) en Coca Cola (bottelering) geprioritiseer. Binnelandse verspreiding van hoenderprodukte, uitvoere van graan en invoere van medisyne is ook vergemaklik, met spesifieke hulp aan Evergreen, Adcock/Aspen en PharmaQ.
Wonder watter klere handelaar so dom om net sekere van sy klere te verkoop
Ek kan net lag, met ander woorde, nou skryf die klerehandelaars en klerevervaardigers vir die regeing voor wat moet en wat moennie! So die regering erken hulle is nie in staat om enige sinvolle besluite op hul eie te doen nie? Ek weet ook nie hoekom ek verbaas is nie, want die taxi-bedryf skryf vir die Regering al jare voor wat gedoen moet word. Dit wys ook maar net dat die Regering uit ‘n klomp onbevoegde mense bestaan.
1. Ek glo dit nie. 2. Dit vat hulle 2 weke om die nuus aan die publiek te verkoop? 3. Dan is dit soos tipies van die regering, plaas dat hulle die ouens wat alles nie verkoop nie, “uplift”, maar nee ons bring die res eerder af (en dan word die nuwe maatstaf). 4. Tipies Minister gedrag, smyt ‘n bom neer en kruip dan weg vir die ontploffing, en as dit lekker ontplof het ontken hulle alles en laat die howe maar voort baklei met die belasting betaler se geld!!! En dan vra hulle hoekom ek drink en rook en… Lees meer »
Regtig? Miskien moes hy dit darem net deurgelees het voordat hy dit as sy eie breinkind verkoop het. As hy het sou hy besef het dit is idioties. Jammer maar ek glo nie regtig nie, né.
Ag. Asseblief. Moet nie ons integritet beledig nie. Bly liewers stil.